الیکسی الیکسیویچ ابریکوسوف

الیکسی الیکسیویچ ابریکوسوف 
الیکسی الیکسیویچ ابریکوسوف (25 جون 1928 – 29 مارچ 2017) ہک سوویت ، روسی تے امریکی نظریاتی طبیعات دان ہن جنھاں دیاں اہم ݙاتاں کنڈینزڈ میٹر فزکس دے شعبے وچ ہن ۔ او 2003 وچ وٹالی گنزبرگ تے اینتھونی جیمز لیگیٹ دے نال رل تے طبیعات دے نوبل انعام دے شریک وصول کنندہ ہن ، جیڑھا جو ایں ڳالھ دے نظریات کیتے ہا جو مادہ انتہائی گھٹ درجہ حرارت تے کیا سلوک کر سڳدا ہے ۔ 

 تعلیم تے ابتدائی زندگی 
ابریکوسوف ماسکو ، روسی SFSR ، سوویت یونین وچ 25 جون 1928 کوں طبیباں دے ہک جوڑے ، الیکسی ابریکوسوف تے فینی (née ولف) دے گھر ڄمے ہن ۔ انھاں دی ماء یہودی ہئی ۔ 1943 وچ ہائی سکول توں گریجویشن کرݨ دے بعد ، ابریکوسوف انرجی ٹیکنالوجی پڑھݨ شروع کر ݙتا ۔ انھاں 1948 وچ ماسکو سٹیٹ یونیورسٹی توں گریجویشن کیتی ۔ 1948 توں 1965 تئیں ، انھاں یو ایس ایس آر اکیڈمی آف سائنسز دے انسٹیٹیوٹ فار فزیکل پرابلمز وچ کم کیتا ، جتھاں انھاں پلازما وچ تھرمل ڈیفیوژن دے نظریہ کیتے 1951 وچ اپݨی پی ایچ ڈی حاصل کیتی ، تے ول 1955 وچ اعلیٰ توانائیاں تے کوانٹم الیکٹرو ڈائنامکس تے تھیسس کیتے فزیکل اینڈ میتھمیٹیکل سائنسز دی ڈگری (ہک "اعلیٰ ڈاکٹریٹ") حاصل کیتی ۔ ابریکوسوف 1991 وچ امریکہ منتقل تھی ڳئے تے 2017 وچ کیلیفورنیا دے پالو آلٹو وچ اپݨی موت تئیں اتھاں ریہے ۔ امریکہ وچ رہݨ دے دوران ، ابریکوسوف کوں 2000 وچ نیشنل اکیڈمی آف سائنسز کیتے چݨا ڳیا ، تے 2001 وچ ، رائل سوسائٹی دے غیر ملکی ممبر بݨݨ کیتے چݨا ڳیا ۔ 

 گزر گزران 
1965 توں 1988 تئیں ، انھاں لینڈاؤ انسٹیٹیوٹ فار تھیوریٹیکل فزکس (یو ایس ایس آر اکیڈمی آف سائنسز) وچ کم کیتا ۔ او 1965 توں ماسکو سٹیٹ یونیورسٹی وچ پروفیسر پئے ہن ۔ ایندے علاو ، انھاں 1972 توں 1976 تئیں ماسکو انسٹیٹیوٹ آف فزکس اینڈ ٹیکنالوجی وچ ، تے 1976 توں 1991 تئیں ماسکو انسٹیٹیوٹ آف سٹیل اینڈ الائیز وچ وی کم کیتا ۔ انھاں 1987 توں 1991 تئیں یو ایس ایس آر اکیڈمی آف سائنسز دے مکمل ممبر دے طور تے خدمات انجام ݙتیاں ۔ 1991 وچ ، او رشین اکیڈمی آف سائنسز دے مکمل ممبر بݨ ڳئے ۔

1952 تے 1957 وچ ݙو کماں وچ ، ابریکوسوف وضاحت کیتی جو کتے مقناطیسی فلکس سپر کنڈکٹرز دی ہک کلاس وچ داخل تھی سڳدا ہے ۔ ایں مواد دی کلاس کوں ونکی II سپر کنڈکٹرز آکھیا ویندا ہے ۔ مقناطیسی فلکس لائناں دی نال دی ترتیب کوں ابریکوسوف ورٹیکس جالی آکھیا ویندا ہے ۔

لیو گورکوف تے ایگور ڈزیالوشنسکی دے نال رل تے ، ابریکوسوف نظریاتی ٹھوس حالت فزکس تے ہک شاندار کتاب لکھی ہے ، جیڑھی جو ݙہاکیاں توں ایں شعبے وچ طبیعات داناں کوں تربیت ݙیوݨ کیتے استعمال تھیندی رہی ہے ۔

1991 توں اپݨی ریٹائرمنٹ تئیں ، انھاں امریکی ریاست الینوائے دی آرگون نیشنل لیبارٹری وچ کم کیتا ۔ ابریکوسوف آرگون دے میٹیریل سائنس ڈویژن وچ کنڈینزڈ میٹر تھیوری گروپ وچ ہک آرگون ممتاز سائنسدان ہن ۔ جݙݨ انھاں کوں نوبل انعام ملیا ، تاں انھاں دی تحقیق میگنیٹو ریزسٹینس دی ابتدا تے مرکوز ہئی ، جیڑھا جو کجھ مواد دی ہک خاصیت ہے جیڑھا جو مقناطیسی فیلڈ دے اثر وچ برقی رو دے خلاف مزاحمت کوں تبدیل کر ݙیندا ہے ۔ 

 اعزازات تے ایوارڈز 
ابریکوسوف کوں 1966 وچ لینن انعام ، 1972 وچ فرٹز لندن میموریل انعام ، تے 1982 وچ یو ایس ایس آر سٹیٹ انعام نال نوازیا ڳیا ۔ 1989 وچ انھاں اکیڈمی آف سائنسز ، روس توں لینڈاؤ انعام حاصل کیتا ۔ ݙو سال بعد ، 1991 وچ ، ابریکوسوف کوں سونی کارپوریشن دا جان بارڈین انعام ݙتا ڳیا ۔ اوں سال انھاں کوں امریکن اکیڈمی آف آرٹس اینڈ سائنسز دا غیر ملکی اعزازی ممبر چݨا ڳیا ۔ انھاں 2003 دا نوبل انعام برائے فزکس ونڈیا ۔ او رائل اکیڈمی آف لندن دے ممبر ، امریکن فزیکل سوسائٹی دے فیلو وی ہن ، تے 2000 وچ معزز نیشنل اکیڈمی آف سائنسز کیتے چݨے ڳئے ۔ ٻئے ایوارڈز وچ شامل ہن:

·        اکیڈمی آف سائنسز آف دی یو ایس ایس آر (ہݨ رشین اکیڈمی آف سائنسز) دے ممبر ، 1964

·        یونیورسٹی آف لوزان دی اعزازی ڈاکٹر ، 1975

·        آرڈر آف دی بیج آف آنر ، 1975

·        آرڈر آف دی ریڈ بینر آف لیبر ، 1988

·        اکیڈمیشین آف دی اکیڈمی آف سائنسز آف دی یو ایس ایس آر (ہݨ رشین اکیڈمی آف سائنسز) ، 1987

·        2001 وچ رائل سوسائٹی (ForMemRS) دے غیر ملکی ممبر چݨے ڳئے

·        امریکن اکیڈمی آف اچیومنٹ دا گولڈن پلیٹ ایوارڈ ، 2004

·        نیشنل اکیڈمی آف سائنسز آف یوکرین توں ورناڈسکی گولڈ میڈل ، 2015 

 ذاتی زندگی 
ابریکوسوف طبیباں الیکسی ایوانووچ ابریکوسوف (1875-1955) تے انھاں دی ݙوجھی ذال ، فینیا ڈیوڈوونا وولف (1895—1965) دے پتر ہن ۔ اپݨے پیو دے ذریعے ، ابریکوسوف شہید کیتھولک راہبہ اینا ابریکوسووا (1882-1936) دے بھتریجے ہن ۔

انھاں دی بھیݨ ماریا الیکسیونا ابریکوسووا (1929-1998) ، طبیب ہئی ۔

انھاں سویٹلانا یوریونا بنکووا نال شادی کیتی تے انھاں دے 3 ٻال ہن ۔

او 29 مارچ 2017 کوں 88 سال دی عمر وچ کیلیفورنیا وچ فوت تھی ڳئے ۔